Il paun da mintgadi

La famiglia Scherrer e la musica. Las soras Scherrer – Letizia, Angelica, Judith e Rosvita – han gì grond success ils davos onns cun lur chant classic-popular rumantsch. Accumpagnadas vegnan las quatter soras da lur frar pitschen, Clau. Rita Uffer ha visità la famiglia Scherrer a Dulezzi a Trun.

La musica è sco il paun da mintgadi. Quels pleds valan per tut ils commembers da la famiglia Scherrer a Trun. 
Gia cura ch'jeu sun arrivada sin l'isch chasa hai jau udi ch'insatgi sunava al clavazin. Sabina Scherrer, la mamma che ha avert la porta, m'ha fatg entrar en cuschina. Musica vegn fatg en stiva e discutà vegni en cuschina, quai è gia stà mia impressiun durant autras visitas en chasa Scherrer. Al clavazin en stiva era il frar giuven, il Clau. A maisa en cuschina sesevan Letizia, Judith, Rosvita ; Angelica, la secunda, aveva servetsch. Ma ellas trais m'han beneventà cordialmain. La mamma Sabina ans ha purschì in café e gia essan nus stadas en plaina discussiun. Ed il tema: natiralmain il chant ed il success da las quatter soras durant ils davos onns.

"Fuchs du hast die Gans gestohlen"
Jau hai vuli savair dad ellas trais, tgi che haja mussà ad ellas a chantar - las dus giuvnas mussan si per Letizia e lezza si per la mamma, ed lura raquinta Letizia: "Mia emprima chanzun ha mussà la mamma, igl era ina tudestga, "Fuchs du hast die Gans gestohlen'". Forsa perquai ch'il bab va mintg'enviern a chatscha da la vulp! - Jau na chapiva betg tudestg, ma chantava cun gust, e sch'insatgi vegniva en visita stueva jau adina chantar quella chanzun, e lura survegniva jau tschigulatta ed auters dultschims."
Uschia hai cumenzà cun il chant en chasa da la famiglia Scherrer.

Emprim concert en in iglu
Letizia, la gronda, ha lura cumenzà ad ir a scola, e mintga nova chanzun ch'ella emprendeva là, mussava ella a chasa a las soras pli pitschnas. Ed er lezzas chantavan cun gust. La mamma Sabina sa regorda, che durant in enviern cun massa naiv avevan las quatter mattas fatg in iglu en iert ed en quel iglu chantavani cun tutta forza. Ina vischina aveva lura telefonà a la mamma per dir che sias figlias chantian bain.
Serius èsi vegni cura che Rosvita, la giuvna, aveva quatter onns. Là han las quatter soras chantà "uffizialmain" per ina festa da famiglia. Durant il temp da scola chantavan ellas magari per occurrenzas pli pitschnas en vischnanca. 
Risadas fan ellas cura ch'ellas raquintan da lur emprim vair concert. Al hotel Cucagna a Mustér èsi stà, avant ina roschada giasts esters. Cun la detga luschezza han ellas prendi en mauns ils emprims daners gudagnads cun lur vusch. Sessanta francs per chantar ina mes'ura, sessanta per tuttas quatter ensemen! Ma i saja stà in eveniment per ellas. La tema da sa preschentar en ina sala plaina è vegnida pli pitschna, la gascha pli gronda!! "Manager" n'han ellas nagin, ed il pretsch dependa da l'intent da l'occurrenza. Concerts dattan las quatter soras ussa betg mo en Surselva, ellas viageschan per l'entir chantun enturn, e savens èni er d'udir en la Bassa.
Dapi quatter onns vegnan Letizia, Angelica, Judith e Rosvita accumpagnadas da lur frar Clau. In'armonia paran ils tschintg dad esser, sch'ins vesa ed auta els sin tribuna. Ils tuns èn perfetgs, er quels dal giuven Clau. Anc ha lez in pau bregias da far reverenzas suenter il concert e da prender encunter las flurs. Ma las quatter soras al tgiran cun tant'amur ch'er el vegn da concert tar concert pli segir.

Ils buns spierts
Tranter ils auditurs sesan per il solit er la mamma Sabina ed il bab Carli. Els fan da "buns spierts", els èn chauffeurs, survegliaders e cussegliaders. Durant la pausa survegnan ils tschintg uffants magari anc in u l'auter bun cussegl, pertge er bab e mamma chapeschan insatge da musica. Ins pudess quasi dir ch'ils tschintg uffants hajan ertà il dun musical. En la famiglia da la mamma devi buns chantadurs ed il bab Carli Scherrer, lez è gia dapi onns in grond promotur da chant e musica en la vischnanca da Trun, saja quai sco chantadur, dirigent u cumponist. Er ina gronda part da las chanzuns che las quatter soras chantan derivan da la plima da lur bab. Il bab è er quel ch'è damanaivel cura che las quatter mattas studegian novas chanzuns. En stiva vegnan fatgas las emprovas – pir per il davos "Schliff" van ellas tar lur scolast da chant Armin Caduff. Lungas emprovas na conuschan ellas betg. Il frar Clau, lez survegn las notas in per dis avant, ellas quatter enconuschan uschè bain ina l'autra, uschia che dal mument ch'ellas prendan en maun il fegl da notas fin che la chanzun "stat" passa mo pauc temp. E sch'in u l'auter tun durant las emprovas va sperasvi, Judith aud'er quel. Ella haja l'ureglia la pli fina, constateschan ils Scherrers unanimamain. 

Emprimas difficultads
Las difficultads da la famiglia Scherrer n'èn betg differenzas musicalas, mabain ils plans professiunals da las quatter figlias. Er sch'ellas paran ina rascha en tut quai che pertutga chant, musica e perfin hobis (il hobi preferi da tuttas quatter è il sautar), ha mintgina tscherni in'autra professiun. Letizia (22) è sa deditgada al chant ed a la musica e studegia a Feldkirch, Angelica (21) vul daventar sora da malsauns, Judith (19) fa l'emprendissadi da stampadura e Rosvita (18) è en scola commerziala. Quai porta las emprimas difficultads en il ravugl da la famiglia Scherrer, coordinar il temp d'emprova e surtut ils termins da concerts. "Nus vulain dentant restar ensemen, e forsa che suenter lur emprendissadis suondan ellas mai e fan er in studi da musica", manegia Letizia plain speranza.